Μια  ε£ανάνκηο  αλλά  σωστή  ενέργεια.. 


Δεν  είναι  λίγες  οι  αναφορές  που  γίνονται  κατά  καιρούς  στα  ανθρώπινα 
δικαιώματα,  πιο  πολύ  τα  χρόνια  που  ακολούθησαν  την  εισβολή,  όταν  η 
καταπάτησή  τους  υπήρξε  βάναυση  και  κραυγαλέα. 

Όμως,  μέσα  στα  πλαίσια  της  πλατιάς  και  κατά  συρροήν  στέρησης  των 
δικαιωμάτων  της  ευρύτερης  Ελληνοκυπριακής  κοινωνίας,  δεν  έγινε  αντιληπτή  η 
στέρηση  των  δικαιωμάτων  σε  κάποιες  μικρότερες  ομάδες  του  πληθυσμού,  όπως 
είναι  οι  Τουρκοκύπριοι  που  ζουν  στις  ελεύθερες  περιοχές.  Ένα  απ'αυτά  τα 
δικαιώματα  είναι  και  εκείνο  του  εκλέγειν  και  εκλέγεσθαι,  για  το  οποίο  ύστερα  από 
αρκετά  ανεπιτυχή  διαβήματα  προς  την  Κυβέρνηση,  αναγκάζεται  ο  γνωστός 
Τουρκοκύπριος  συμπατριώτης  ΙόταΙτίητ  Αζίζ,  να  καταφύγει  στη  Δικαιοσύνη. 

Σε  ανύποπτο  χρόνο,  όταν  Υπουργός  Δικαιοσύνης  ήταν  ο  Κοκής  Ιωαννίδης, 
έκανε  ο  Νεοκυπριακός  Σύνδεσμος  διαβήματα  και  υπέδειξε  ότι  όσο  λίγοι  κι  αν  ήταν 
οι  Τουρκοκύπριοι  που  ζούσαν  στις  ελεύθερες  περιοχές,  έπρεπε  να  τους 
διασφαλίζοντο  τα  ίδια  δικαιώματα  με  τον  υπόλοιπο  πληθυσμό:  είτε  επρόκειτο  για 
εκείνο  του  εκλέγειν  και  του  εκλέγεσθαι,  είτε  να  μπορούν  να  παντρεύονται,  είτε  να 
μορφώνονται  στη  μητρική  τους  γλώσσα.  Όμως,  παρά  την  κατανόηση  που  τότε 
επέδειξε  ο  Υπουργός,  η  προβαλλόμενη  δυσκολία  τροποποίησης  του  Συντάγματος 
αλλά  και  η  ευρύτερη,  εν  πολλοίς  αρνητική  μέχρι  και  εχθρική  τότε  στάση  έναντι  των 
Τουρκοκυπρίων,  δεν  επέτρεψαν  να  γίνουν  οποιεσδήποτε  προσπάθειες  προς  την 
κατεύθυνση  αυτών  των  δικαιωμάτων,  πολύ  περισσότερο  γιατί  είτε  υποσυνείδητα 
είτε  ενσυνείδητα  οι  Τουρκοκύπριοι  εταυτίζοντο  τότε  με 
τους  εκ  Τουρκίας  εισβολείς.. 

Ο  ΙόταΜίιτι  Αζϊζ  είναι  πολιτικοποιημένο  πρόσωπο.  /  '£νας  πολύ  ενεργός  και 
πιστός  πολίτης  της  Κυπριακής  Δημοκρατίας,  ο  οποίος  ενσυνείδητα  και  αψηφώντας 
αρκετούς  κινδύνους  και  ακόμα  περισσότερες,  δυσάρεστες  γύρω  από  το  πρόσωπό 
του  καταστάσεις,  θέλησε  να  παραμείνει  στις  ελεύθερες  περιοχές  και  να  συνεχίσει 
να  παλαίει  για  μια  ενωμένη,  ανεξάρτητη  Κύπρο.  Δεν  πρέπει  να  είναι  δύσκολο  να 
αντιληφθεί  κανείς,  τις  συνθήκες  μέσα  στις  οποίες  εζούσε  κάποιος  Τουρκοκύπριος 
στην  Ελληνοκυπριακή  πλευρά,  στα  χρόνια  που  ακολούθησαν  την  εισβολή.. 
Ωστόσο  δεν  διανοήθηκε  να  μετακινηθεί  ο  I.  Αζϊζ.  Παρέμεινε,  υπέμεινε  και  εύρισκε 
το  κουράγιο  να  αγωνίζεται,  προκαλώντας  την  μήνιν  και  όχι  μόνον,  της 
Τουρκοκυπριακής  κατοχικής  ηγεσίας,  χωρίς  ταυτόχρονα  να  έχει  τη  βοήθεια  και 
την  κατανόηση  της  Ελληνοκυπριακής  πλευράς.  Δεν  ήταν  ποτέ  ο  I.  Αζϊζ  ο 
ουδέτερος  πολίτης  και  χωρίς  να  απολαμβάνει  την  προστασία  των  πολλών  και 
παρεξηγούμενος  πολλές  φορές,  ετοποθετείτο  στα  καυτά  θέματα  που  αφορούσαν 
τη  χώρα  και  την  κοινωνία  μας.  Μέσα  σ'αυτά  τα  πλαίσια  θα  πρέπει  να  αντικρυστεί 
και  η  προσφυγή  του  με  αντικείμενο  το  δικαίωμα  του  εκλέγειν  και  εκλέγεσθαι  για 
τους  Τουρκοκύπριους  που  ζουν  στα  ελεύθερα  εδάφη. 

Έχοντας  βιώσει  ο  Σύνδεσμος  τις  προσπάθειες  του  I.  Αζϊζ,  γνωρίζει  ότι  δεν 
υπάρχει  πρόθεση  αντιδικίας  με  την  Κυπριακή  Κυβέρνηση.  Αντίθετα,  πρόκειται  για 
μια  προσπάθεια  που  στοχεύει  να  ωθήσει  την  Κυβέρνηση  να  κάνει  αυτό  που  από 
καιρό  θάπρεπε  να  την  είχε  απασχολήσει,  πριν  κάποια  πράγματα  γίνουν  αντιληπτά 
στην  Ευρώπη  και  εκτεθεί  η  χώρα  μας  διεθνώς. 

Ανεξάρτητα  από  το  χωριστικό  μας  Σύνταγμα  κι  ενώ  βρισκόμαστε  στον 
προθάλαμο  της  Ευρώπης,  κάποια  πράγματα  δεν  έχουν  κατανοηθεί.  Δεν  έχει  έτσι 
γίνει  αντιληπτό,  ότι  κάποιες  συμβάσεις  περί  ανθρωπίνων  δικαιωμάτων  που  έχει 
υπογράψει  και  κυρώσει  η  Κυπριακή  Δημοκρατία,  βρίσκονται  σε  κραυγαλέα 
αντίθεση  με  τη  στέρηση  του  δικαιώματος  του  εκλέγειν  και  εκλέγεσθαε,την  αδυναμία 
σύναψης  γάμου  ανάμεσα  στους  πολίτες  των  δυό  κοινοτήτων  και  την  απόλυτη 
αδυναμία  των  Τουρκοκυπρίων,  την  αδυναμία  μόρφωσης  στη  δική  σου,  επίσημα 
αναγνωρισμένη  γλώσσα. 

Θέλουμε  να  ελπίζουμε  ότι  η  ενέργεια  του  I.  Αζίζ  θα  ερμηνευθεί  σωστά  και 
θα  χρησιμεύσει  σαν  προειδοποιητικό  φωτάκι  για  την  Κυπριακή  Δημοκρατία. 
Ακόμα  ότι  στη  νέα  Βουλή  θα  τροχιοδρομηθούν  χωρίς  καθυστέρηση  εκείνες  οι 
αλλαγές,  που  θα  αποτρέψουν  να  εκτεθεί  η  χώρα  μας  στα  όμματα  της  Διεθνούς 
Κοινότητας  και  θα  αποκαταστήσουν  στην  πράξη  την  ισοπολιτεία,  για  όλους  τους 
πολίτες  που  βρίσκονται  κάτω  από  τον  έλεγχο  της  Δημοκρατίας. 

